Deutsche Bahn
Store norske leksikon,Teknologi og industri,Transport,Jernbane og sporvei,Baneselskaper og organisasjoner
Deutsche Bahn AG er et tysk offentlig jernbaneselskap som ble opprettet i 1994 ved sammenslutning av Deutsche Bundesbahn og Deutsche Reichsbahn. Deutsche Bahn er organisert som et holdingselskap med datterselskaper innen blant annet kjørevei (infrastruktur), passasjertrafikk og godstrafikk.
Historie Jernbanen i Tyskland har en lang historie bak seg. Første strekning var Fürth–Nürnberg som ble åpnet i 1835. Tyskland besto frem til 1871 av en rekke enkeltstater som bygget sine jernbaner, de fleste private, for det lokale marked. Etter samlingen i 1871 ble jernbaneutbyggingen og driften konsentrert i ett system med navn Länderbahn, og det skjedde en stor nasjonal utbygging med sammenhengende linjer nord–syd og øst–vest.I 1920 ble jernbanene organisert i Deutsche Reichsbahn (frem til 1945) og hadde stor betydning for den økonomiske utviklingen i Tyskland i 1920-årene. Etter andre verdenskrig beholdt det østtyske systemet navnet Deutsche Reichsbahn (1947–1994) mens Vest-Tysklands jernbaner ble hetende Deutsche Bundesbahn frem til 1994. Omfang Tallene for 2019 viser en banelengde på 33 399 kilometer hvorav 20 367 kilometer er elektrifisert. Passasjertallet i 2019 var totalt 4876 millioner hvorav cirka 2300 millioner i lokaltrafikk, cirka 2500 millioner i regiontrafikk og cirka 150 millioner i fjerntrafikk. Godsmengden var 232 millioner tonn, eller cirka 85 000 millioner tonnkm. På grunn av restriksjoner i forbindelse med koronavirus-pandemien 2020–2021 gikk passasjertrafikken i 2020 ned med rundt 45 prosent, mens godstrafikken ble redusert med om lag ti prosent. Les mer i Store norske leksikon Tyskland økonomi og næringsliv i Tyskland jernbane Eksterne lenker Deutsche Bahns nettsider